Христо Ботев
Защо не съм?…

chitanka.info

Защо не съм и аз поет,

поет като Пишурката?

Ех, че ода бих направил

на баба си на хурката!

Защо не съм и аз поет,

като Сапунова трети!

Че запял бих, че възпял бих

на владиката конете!

Но защо не съм Владикин,

да напиша чудна драма —

за жабите, за мишките

и боят им с цар Радана?

Защо не съм и Войников,

плодовит, прочут списател,

да съставя и молитви

на нашия цар създател?

Защо не съм и Пърличев,

да преведа Илиада;

но с такъв превод, за който

и лобуд да ми се пада?

Но защо не съм Славейков,

да заплача, да запея:

„Не пей ми се, не смей ми се,

от днес вече ще да блея?“

Но защо не съм и Вазов,

„вярата“ си да възпея:

че ще стане вълк овцата,

а певците като нея?!

Стихотворението „Защо не съм?…“ е печатано за първи път в бр. 3 на издавания от Ботев в. „Будилник“ (20 май 1873 г.).

— Кръстьо С. Пишурка, дългогодишен учител и просветен деец, бил съвсем слаб поет.

— Константин Сапунов — пише стихотворения, които обаче не се отличават с поетично чувство.

— И.С.Владикин е автор на две исторически пиеси, които нямат особена литературна стойност.

— Добри Войников е значим автор от Възраждането, един от първите драматурзи („Покръщение на Преславсккий двор“, „Райна Княгиня“, „Велислава“, „По неволя доктор“, „Криворазбраната цивилизиция“ и др.).

— Григор Пърличев е преводач на „Илиада“ на Омир в България. Той обаче не довършва превода, тъй като получава жестока критика от критика Нешо Бончев. Григор Пърличев е по-известен като автор на поемите „Сердаряд“ и „Скендербей“.

— П.Р.Славейков е написал стихотворението „Не пей ми се“, слещу което Ботев реагира остро заради неговото униние и разочарование.

— Иван Вазов в едно от своите първи стихотворения „Вярата ми“ (1872 г.) дава израз на наивна младежка увереност, че недъзите в българското общество един ден сами ще изчезнат и потъпканият българин „пред цял свят ще светне“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.